V vročih avgustovskih dneh tekne zelena oaza botaničnega vrta Univerze v Ljubljani, ki Ljubljano bogati že vse od leta 1810. Pred dvestotimi leti je bil vrt precej večji, kot je danes, saj ga je v trikotnik potisnila gradnja Ižanske ceste in dolenjske železnice. Na majhni, pa vendar pestri in lepi površini boste našli zavetje pred mestnim vrvežem, pred vročino. Lahko boste sedli na klopco in si v miru prebrali knjigo ali preprosto odpočili oči v zelenem zavetju ter se zagledali v ribnik, skalnjak, v izjemno pestro vrsto rastlin in endemitov, ki so drugod že izumrle.